“หุ้นเอเชีย” ผันผวนตาม “ดาวน์โจนส์” ปิดลบ นลท.ซึมซับตัวเลขศก.สหรัฐฯซบเซา
“ตลาดหุ้นเอเชีย” เปิดผันผวน รับแรงกดดัน “ดาวน์โจนส์” ปิดลบเมื่อคืนนี้ ด้าน นลท.ซึมซับข้อมูลเศรษฐกิจสหรัฐฯที่ซบเซา
24 มิ.ย. 2564

ผู้สื่อข่าวรายงานว่า ตลาดหุ้นเอเชียเปิดผันผวนในเช้าวันนี้ โดยได้รับแรงกดดันจากดัชนีดาวโจนส์ตลาดหุ้นนิวยอร์กที่ปิดลบเมื่อคืนนี้ (23 มิ.ย.) หลังสหรัฐเปิดเผยข้อมูลเศรษฐกิจที่ซบเซา ซึ่งรวมถึงยอดขายบ้านใหม่ที่ร่วงลงแตะระดับต่ำสุดในรอบ 1 ปี รวมถึงดัชนี S&amp;P 500 ที่ปิดร่วงลง
โดยดัชนี SSE Composite ตลาดหุ้นจีนเปิดวันนี้ที่ 3,568.58 จุด เพิ่มขึ้น 2.36 จุด หรือ +0.07%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,811.82 จุด ลดลง 63.07 จุด หรือ -0.22%  และดัชนี HSI ตลาดหุ้นฮ่องกงเปิดวันนี้ที่ 28,865.46 จุด เพิ่มขึ้น 48.39 จุด หรือ +0.17%
ทั้งนี้ ตลาดบางส่วนในภูมิภาคปรับตัวตามดัชนีดาวโจนส์ที่ปิดตลาดอ่อนแรงลง หลังจากกระทรวงพาณิชย์สหรัฐรายงานว่า ยอดขายบ้านใหม่ลดลง 5.9% สู่ระดับ 769,000 ยูนิตในเดือนพ.ค. ซึ่งเป็นระดับต่ำสุดนับตั้งแต่เดือนพ.ค.2563 และต่ำกว่าที่นักวิเคราะห์คาดการณ์ที่ระดับ 870,000 ยูนิต โดยยอดขายบ้านใหม่ได้รับผลกระทบจากการขาดแคลนวัสดุก่อสร้าง และราคาบ้านที่สูงขึ้น
ส่วนสต็อกบ้านใหม่เพิ่มขึ้นสู่ระดับ 330,000 ยูนิตในเดือนพ.ค. โดยเมื่อพิจารณาจากยอดขายบ้านและสต็อกบ้านในตลาดพบว่า ผู้ขายบ้านต้องใช้เวลา 5.1 เดือนในการขายบ้านจนหมดสต็อกในตลาด ซึ่งเพิ่มขึ้นจากระดับ 4.6 เดือนในเดือนเม.ย.
ทางด้านไอเอชเอส มาร์กิต ซึ่งเป็นบริษัทให้บริการข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและภาคบริการเบื้องต้นของสหรัฐ ปรับตัวลงสู่ระดับ 63.9 ในเดือนมิ.ย. ซึ่งเป็นระดับต่ำสุดในรอบ 2 เดือน จากระดับ 68.7 ในเดือนพ.ค.
นักลงทุนจับตาข้อมูลเศรษฐกิจของสหรัฐในสัปดาห์นี้ ซึ่งได้แก่ จำนวนผู้ขอรับสวัสดิการว่างงานรายสัปดาห์, ยอดสั่งซื้อสินค้าคงทนเดือนพ.ค., ผลิตภัณฑ์มวลรวมภายในประเทศ (GDP) ไตรมาส 1/2564, รายได้และการใช้จ่ายส่วนบุคคลเดือนพ.ค., ดัชนีราคาการใช้จ่ายเพื่อการบริโภคส่วนบุคคล (PCE) เดือนพ.ค. และความเชื่อมั่นผู้บริโภคเดือนมิ.ย. จากมหาวิทยาลัยมิชิแกน